钦定古今图书集成/明伦汇编/官常典/第746卷 > 王肇坤 王一桂 王希忠 王禹佐 胡惟
## 钦定古今图书集成/明伦汇编/官常典/第746卷 > 王肇坤 王一桂 王希忠 王禹佐 胡惟

忠　赵悦　郭《永　解》怀亮　常时光　，咸贞吉。

按《明外史忠义传》：肇坤，字亦资，兰谿人。崇祯四年进
士。除刑部主事，以平恕称。未几，改御史。流贼破凤阳，
疏言兵骄将悍之弊，请假督抚重权，大将犯军令者，
便宜行戮。得旨申饬而已。俄陈崇政体、宥诖误、广荐
举、恤民命、宽物力五事，诏所司议行。出巡山海、居庸
二关。九年春，上言：“贼最枭悍者，闯将老回回数种，即
前日困栈道之贼，总督陈奇瑜故纵之。道路流传，谓
纳其厚贿，乞立正大法，警厉疆臣。”帝是之。七月，昌平
受围，肇坤偕守陵太监王希忠、总兵官巢丕昌，督饷
户部主事王一桂、赵悦，摄知州事保定通判王禹佐
等分门拒守，有降丁三千为内应，城遂破。肇坤中四
矢，二刃而死。丕昌出降，一桂、悦、禹佐、希忠及判官胡
惟忠、吏目郭永、学正解怀亮、训导常时光、守备咸贞
吉皆死之。禹佐子亦从父死。一桂，黄冈举人，督饷昌
平，以南城最冲，身往扼之。俄西城失守，被执死之。妻
妾子女暨家众二十七人悉赴井死。悦以公事赴昌
平，遂遇难。事闻，赠肇坤大理卿，予祭葬，官一子一桂、
悦并太仆少卿，荫子祭葬。馀赠恤如制